דמי מור

דמי ג'ין מור (באנגלית: Demi Gene Moore; נולדה ב-11 בנובמבר 1962) היא שחקנית ומפיקת קולנוע אמריקאית.

לאחר הופעת הבכורה שלה בסרט "Choices" ב-1981, הופיעה מור באופרת הסבון "ג'נרל הוספיטל" (אנ') (1982–1984) ולאחר מכן זכתה להכרה כחלק מחבורת הפרחחים (אנ') עם תפקידים בסרטים "בגידות בריו" (1984), "חברים" (1985) ו"הרומן של אתמול בלילה" (אנ') (1986). היא זכתה לפריצת הדרך שלה בזכות תפקידה בסרט "רוח רפאים" (1990), הסרט הרווחי ביותר של אותה שנה. על הופעתה זכתה לשבחים וזיכתה אותה במועמדות לפרס גלובוס הזהב.

היא זכתה להצלחה נוספת בתחילת שנות ה-90, עם כיכובה בסרטים "בחורים טובים" (1992), "הצעה מגונה" (1993) ו"חשיפה" (1994). בשנת 1996, הפכה מור לשחקנית בעלת השכר הגבוה ביותר בתולדות הוליווד כאשר קיבלה סכום חסר תקדים של כ-12.5 מיליון דולר כדי לככב בסרט "סטריפטיז" (1996). בהמשך כיכבה בסרטים "אות קלון" (אנ') (1995), "המושבעת" (אנ') (1996) ו"ג'י איי ג'יין" (1997), אשר כולם לא הצליחו מבחינה מסחרית ותרמו לירידה בקריירה שלה.

בשנת 2019, פרסמה מור ספר זיכרונות בשם "Inside Out" (אנ'), שהפך לרב מכר של הניו יורק טיימס. מור הייתה נשואה שלוש פעמים, למוזיקאי פרדי מור (אנ') ולשחקני הקולנוע ברוס ויליס ואשטון קוצ'ר. יש לה שלוש בנות עם ויליס.

ביוגרפיה 
נולדה בשם דמי ג'ין הרמון ברוזוול, ניו מקסיקו, בתם של צ'ארלס הרמון האב, טייס בחיל האוויר האמריקאי, אשר נטש את אמה בת ה-18 דאז, וירג'יניה קינג, לאחר חודשיים של נישואים, עוד טרם נולדה מור. כשהייתה בת שלושה חודשים, נישאה אמה לדן גיינס, איש מכירות, שהחליף מקומות עבודה לעיתים קרובות וכתוצאה מכך עברה המשפחה מקומות רבים. ב-20 באוקטובר 1980, התאבד דן בגיל 37, שנתיים לאחר שנפרד מאמה של מור. אמה נעצרה רבות עקב פשעים רבים בהם הצתות ונהיגה בשכרות. מור ניתקה קשר עם אמה בשנת 1990. אביה הביולוגי צ'ארלס הרמון נפטר בשנת 1997 מסרטן הכבד. מור ואימה התפייסו זמן קצר זמן לפני שהיא נפטרה מגידול מוחי ב-2 ביולי 1998.

למור אח-למחצה מנישואי אמה לגיינס, בשם מורגן, ושלושה אחים-למחצה מנישואי אביה הביולוגי.

מור בילתה את ילדותה המוקדמת בניו מקסיקו, ומאוחר יותר בקנונסבורג (אנ'), פנסילבניה. היא סבלה בילדותה מפזילה, שתוקנה בשני ניתוחים שעברה בגיל 10; מור סבלה גם מתפקוד לקוי של הכליות.

בגיל 14 חזרה מור לעיר הולדתה רוזוול והתגוררה עם סבתה במשך שישה חודשים לפני שעברה למדינת וושינגטון, שם התגוררו אמה ואחיה ליד סיאטל. מספר חודשים לאחר מכן, המשפחה עברה שוב למערב הוליווד, קליפורניה, שם לקחה אמה של מור עבודה בחברת הפצת מגזינים. מור למדה בתיכון פיירפקס (אנ') בלוס אנג'לס, ונזכרה, "עברתי מבית משפחתי כשהייתי בת 16 ועזבתי את התיכון באותה שנה."

בשנת 2019 חשפה שבגיל 15 אמה מכרה אותה לגבר בן 49 עבור 500 דולר.

קריירה
חבר שכנע את מור לעזוב את התיכון בגיל 16 ולנסות לשחק. לאחר שנטשה את בית הספר היא חתמה בסוכנות הדוגמנות עלית וטסה לאירופה לדגמן. מאוחר יותר, היא נרשמה לשיעורי דרמה לאחר שהושפעה משכנתה, השחקנית הגרמניה נסטסיה קינסקי.

ב-1981, שיחקה לראשונה בקולנוע בסרט "Choices". בשנת 1982, שיחקה לראשונה בטלוויזיה באופרת הסבון "ג'נרל הוספיטל" שם שיחקה את דמותה של ג'קי טמפלטון. באותה שנה גילמה את פטריסיה וולס בסרט "Parasite".

ממשכורותיה הראשונות מימנה מור מסיבות קוקאין. בעיית הסמים שלה נמשכה למעלה משלוש שנים, עד שהבמאי ג'ואל שומאכר פיטר אותה מהסרט "חברים" (שם שיחקה דמות מכורה לקוקאין) כאשר הגיעה מסוממת לצילומים. היא חויבה לחתום על חוזה בו צוין שעליה לפתור את בעיית האלכוהוליזם והסמים שלה. בשנת 1990, פרצה מור לתודעה עם כיכובה בסרט "רוח רפאים" שזכה להצלחה רבה. באותה שנה היא התארחה בפרק בסדרה "אגדות מעולם המסתורין".

במהלך שנות ה-90 הייתה מור השחקנית שהרוויחה את השכר הגבוה ביותר בהוליווד, כאשר קיבלה סכום של 10 מיליון דולר לסרט, בעקבות הצלחת סרטיה "בחורים טובים" ו"הצעה מגונה".
למרות זאת, חלה נסיגה בקריירה שלה, כאשר סרטים כמו "אות קלון", "המושבעת", "סטריפטיז" ו"ג'י איי ג'יין" (סרט שבו אף גילחה את ראשה), נכשלו וגררו ביקורות שליליות.

בשנת 2000 לאחר שלוש שנות הפסקה, שבה מור לשחק בסרט "בין חלום למציאות".
בשנת 2003 שיחקה בסרט "המלאכיות של צ'רלי: בהילוך גבוה" לצידן של קמרון דיאז ודרו ברימור. הסרט הגיע למקום הראשון בשוברי הקופות. באותה שנה התארחה בפרק בסדרה "ויל וגרייס".

בשנת 2006 כיכבה מור בסרטים "דמדומים" (Half Light) ו"בובי" על ההתנקשות במועמד לנשיאות רוברט קנדי.
ב-2007 שיחקה בסרט "מיסטר ברוקס", וב-2008, כיכבה בסרט "השוד המלוטש" לצידו של מייקל קיין.
בשנת 2009 שיחקה בסרט "משפחת ג'ונס". ב-2011, כיכבה בסרט "התמוטטות" לצד קווין ספייסי.
בשנת 2012 שיחקה בסרט "LOL" את אמה של מיילי סיירוס, ובשנת 2013 שיחקה בדרמה "בחורות טובות" בכיכובן של דקוטה פנינג ואליזבת אולסן.

בשנת 2016 שיחקה בסרט הקומי "לחגוג את החיים" לצידן של שירלי מקליין וג'סיקה לאנג. בשנת 2017 שיחקה בקומדיה השחורה "לילה קשוח" לצד סקרלט ג'והנסון וזואי קרביץ.

בשנת 2017 הצטרפה לקאסט העונה הרביעית של סדרת הדרמה "אימפריה" ברשת פוקס בתפקיד קלאודיה. בשנת 2018 דיבבה בסדרת ההנפשה "אנימלס" ברשת HBO.

ב-24 בספטמבר 2019, פרסמה מור את הספר הזיכרונות שלה "Inside Out" על ידי ההוצאה Harper, מבית הרפר קולינס. בספר הזיכרונות, מור מדברת על ילדותה, על מערכות יחסים שהיו לה ועל מאבקים אישיים שחוותה.

בשנת 2023 תגלם את אשת החברה האמריקאית אן וודוורד (אנ') בעונה השנייה של הסדרה "אויבות" שיצר ראיין מרפי עבור רשת FX Networks.

חיים אישיים 
ב-8 בפברואר 1980, בגיל 18, נישאה מור למוזיקאי פרדי מור (אנ') אשר היה מבוגר ממנה ב-12 שנה. במהלך נישואיהם החלה דמי להשתמש בשם המשפחה של מור כשם הבמה שלה. בספטמבר 1984, החלו השניים בהליך גירושין שהסתיים באוגוסט 1985. באותה תקופה יצאה עם עמיתה מחבורת הפרחחים (אנ'), אמיליו אסטבז. השניים התארסו ולאחר מכן נפרדו.

ב-21 בנובמבר 1987 התחתנה עם השחקן ברוס ויליס. לזוג שלוש בנות: השחקנית רומר ויליס (אנ') (נולדה ב-1988), סקאוט (נולדה ב-1991) וטלולה סל (נולדה ב-1994). ב-1991 כשהיא בחודש השביעי להריונה השני, הופיעה בעירום על שער המגזין "ואניטי פייר" ותמונתה זכתה לפרסום עצום. ב-18 באוקטובר 2000 התגרשה מברוס ויליס לאחר 13 שנות נישואים.

בשנת 2003, החלה לצאת עם השחקן אשטון קוצ'ר, הצעיר ממנה ב-15 שנים. השניים נישאו ב-24 בספטמבר 2005 בטקס פרטי שנוהל על ידי רב מ"מרכז הקבלה" בלוס אנג'לס. לאחר 6 שנות נישואים, בנובמבר 2011 הודיעו קוצ'ר ומור כי הם מתגרשים. למור הייתה גם מערכת יחסים עם הנסיך אנדרו מבריטניה.

מור היא טבעונית.

פילמוגרפיה

קולנוע

טלוויזיה

קישורים חיצוניים

הערות שוליים

שחקניות קולנוע וטלוויזיה אמריקאיות
מפיקות קולנוע אמריקאיות
דוגמניות אמריקאיות
זוכי פרס פטל הזהב: שחקנים
טבעוניות אמריקאיות
נפגעי ונפגעות תקיפות מיניות
אמריקאיות שנולדו ב-1962
אמריקאים שנולדו ב-1962
זוכות פרס סאטורן לשחקנית ראשית בקולנוע